Woede oor voorgestelde wysigings aan Wet op Private SekuriteitsbedryfMinister Bheki Cele (Foto: Phando Jikelo, ANA) Die organisasie Gun Owners South Africa (Gosa) sê indien nodig sal hy voorgestelde wysigings aan die Wet op die Regulering van die Private Veiligheidsbedryf (die sogenaamde Psira-wet) tot in die hof beveg. Die minister van polisie, Bheki Cele, het pas ŉ rits voorgestelde wysigings aan dié wet in die Staatskoerant afgekondig. Dit sluit onder meer in dat “semi-outomatiese wapens” voortaan slégs gebruik mag word deur veiligheidsbeamptes wat geldwaens beskerm. Dié soort wapens sal ingevolge die voorgestelde wysigings klaarblyklik nie meer gebruik mag word in die stryd teen byvoorbeeld stropers, óf selfs vir persoonsbeveiligingsdienste nie. Paul Oxley, voorsitter van Gosa, sê sou dieselfde wetgewing byvoorbeeld ook op polisielede betrekking hê, sal hulle nie meer hulle standaard uitgereikte vuurwapens mag gebruik nie. “Ek weet nie wie adviseer die minister nie. Dit [die wysigings] is kras en ongrondwetlik,” het Oxley gesê. Hy sê die meeste wapens wat private veiligheidsbeamptes gebruik, word as semi-outomaties beskou. Die wysigings kan dus ŉ enorme impak op die bedryf hê. Sou die veranderinge goedgekeur word, kan sulke wapens net gebruik word vir die beskerming van kontant wat vervoer word. “Al daardie bates is verseker. Is dit dan meer belangrik as mense se lewens?” sê Oxley. Oxley sê die vrees bestaan nou dat private vuurwapeneienaars binnekort ook in die minister se visier kan kom wat dié regulasies betref. Van die voorstelle wat afgekondig is hou verband met die uniforms wat private veiligheidsbeamptes mag dra. Ingevolge die voorgestelde wysigings mag dit nie lyk soos, of wat verwar kan word, met enige uniform van onder meer die polisiediens, weermag of korrektiewe dienste nie. Dit sluit enige blou of kamoefleerdrag in. Oxley sê dié voorstel herinner aan apartheidswetgewing uit die tagtigerjare. Gosa sê die voorgestelde wysigings gaan ook enorme administrasie verg. “Die polisie se administrasie van die vuurwapenregister is reeds totaal chaoties en dit vererger by die dag,” sê Oxley. Belanghebbendes het tot 30 Junie om op die voorstelle kommentaar te lewer. “Ons gaan baie sterk vertoë hieroor rig. As dit nodig is, sal Gosa hom tot die hof wend,” sê Oxley. Maroela Media het ŉ navraag aan die polisie oor die kwessie gerig en die polisie het alle navrae na die reguleringsowerheid vir die private veiligheidsbedryf (Psira) verwys. Maroela Media sal navrae in dié verband aan Psira rig.